00ndad olid Tartus metsikud. Kui 90ndad andsid alternatiivsele klubikultuurile stardipaugu ning sel dekaadil pandi nurgakivi pea igast Tartu varasema ööelu vestlusest läbisilkavale, endisesse gaasivarjendisse ehitatud klubile Varjend, siis 00ndatel tabas Tartut tõeline subkultuurikantside buum.
#000000
Algusaastate Club Tallinn oli üks alternatiivsema suuna austajate meelispaiku ning võõrustas lisaks elektroonilisele muusikale ka rokk-kontserte. Nii võis seal 2002. aasta detsembris kohata ka Villu Tammet ja Ivo „Munk” Uukkivi, kes seal Velikije Luki ridades üles astusid. Foto: Vahur Puik
#000001
Aastal 2002 avas uksed Club Tallinn, kust seeris läbi hulgaliselt maailmanimedest elektroonilise muusika artiste ning mille algusaastaid meenutab mõnigi tartlane sõnadega „the shit!”. Vanalinna tekkis 2006. aastal Lutsu teatrimajja Genialistide Klubi, kus toimunud Vastikutel Diskodel siblisid inimeste kõrval ringi elusad kanad ning laes rippusid kiludest diskokerad. Samuti sai sealses DIY-atmosfääris kott-toolidel lebotades või külg külje kõrval nii nädala sees kui ka nädalavahetuseti korralikku indie-rokki või elektroonikat nautida.
#000002
Raekoja platsi poole liikudes jäi Rüütli tänaval teele päeval kohvikuna tegutsenud ning nädalavahetuse õhtuti klubiks muutunud Maailm – Tartu kõige hip’im koht, mis meenutas olemuselt kõige enam ehk Tallinna boheemlaspesa Nokut ning võõrustas ajale kohaselt enim indie-muusika ja elektropidusid. Lisaks ei tohi unustada Jarek Kasari ja Rein Paku 2007. aastal avatud klubi Kellele ei meeldiks Johnny Depp?, Pärmivabrikut, kus lokkasid nii muusika kui ka muud kunstivormid, ega Vallikraavi tänaval asunud kontsertpaika-klubi Plink Plonk. Muidugi lõppesid peod ka 00ndatel hommikul kell viis Zavoodis, kust „Kodulaulu” kõlades koju tuli taaruda. Ülevaate legendaarsetest peokohtadest teevad kutseline piltnik ja Tartut ning tartlasi pildistada armastav Lauri Kulpsoo ja Vahur Puik, kes tegeleb fotopärandiga ning veab ajalooliste piltide kaardistamise ja ülepildistamise portaali Ajapaik. Ove Maidla pildi Varjendist kaevasime üles Scanpixi arhiividest. Head meenutamist!
#000003
17. aprill 2007. Kellele ei meeldiks üks väike Mojito? Või üks pöörane tants ööklubis? Rein Pakk ja Jarek Kasar timmisid maitsekalt paika nii rummi, koola ja mündi kui ka kireva interjööri ja elava muusika vahekorrad, kuid ööklubi Kellele ei meeldiks Johnny Depp? aeg Kompanii tänavas jäi siiski üürikeseks. Foto: Lauri Kulpsoo
#000004
2007. aasta novembris Genialistide Klubis toimunud Vastiku Disko peosaali kaunistav kiludest diskokera hoidis peo nime väärikat lippu kõrgel. Vasakpoolne pilt pärineb sama peosarja 2008. aasta märtsis toimunud ürituselt, kus kasutati ruumipuuduse tõttu tantsuks kõiki Genialistide Klubi horisontaalseid pindu. Madis Ligema stiilinäide aknalauatantsust, paremal Gregor Taul. Fotod: Lauri Kulpsoo
#000005
See koer olevat koos hipidega Eestist Hispaaniasse ja tagasi hääletanud. Olgu 2007. aasta suvi (pildil) või 2018. aasta talv – pööraseid lugusid kuuleb Zavoodis alati. Foto: Lauri Kulpsoo
#000007
Orkestri Budapest etteaste 2007. aasta esimesel Vastikul Diskol seisnes 30 elusa kana ilmumises tantsupõrandale punaste sametkardinate vahelt sulnite flöödiviiside saatel. Performance’i lõppedes aitasid diskotajad kõik munejad hellalt kokku koguda ning sulelised peolised rändasid elusate ja tervetena tagasi munelasse. Foto: Lauri Kulpsoo
#000008
29. september 2006. Järjekordne sarja Indieshit pidu on toonud klubisse Maailm indie-kollektiivi Under Marie ning indie-sõbrad Tõnis Liivamäe ja Gabriela Järveti. Kolm aastat hiljem on kõik muutunud: Järvetist saab Tõnise abikaasa Gabriela Liivamägi ning Maailm moondub järjest mitmeks erineva nime ja ilmega pubiks, baariks ja lokaaliks, mis kõik kestavad lühikest aega ega saa tartlaste seas nii popiks kui Maailm. Foto: Lauri Kulpsoo
#000009
Ansambli Jääboiler kontsert 2008. aastal avatud klubi Plink Plonk avapeol. Plonki saal seadis omad tingimused – ajaloolise trükikoja puidust sambad asetsesid nii, et üks oli täpselt lava ees, ning solistid pidid kuidagi selle tagant välja paistma. Foto: Lauri Kulpsoo
#000010
Pärmivabrikus pidutseti nii, nagu poleks homset. Pildil on hetk 2008. aasta detsembrist, mil Kõrgema Kunstikooli jõulupeol tegi oma esimese avaliku ülesastumise kooli vilistlastest koosnev Superliustik. Lavalt tantsupõrandale voogav fusion-rokk pani kunstitudengid ennastunustavalt tantsima ning külmad vabrikuseinad higistama. Parempoolses pildil puhkab jalga muusik Märt Kiho. Fotod: Lauri Kulpsoo
#000015
Teisipäeval avati EKKMi kõrval asuvas ISFAGi galeriis näitus, mis koondab kokku Tallinna ööelu lõpubossi ja nädalasisese pelgupaiga Protesti kaheksa aastat kestnud eksistentsi. Korjasime Protestiga seotud inimeste ja püsikundede mälestused avamiselt kokku, mille toome teieni järgneva fotoseeria kaudu.
#000017
Tartus Narva maanteel asub viiekorruseline tellismaja, mida paljud Tartu Ülikooli tudengid teavad kui suurt jäneseurgu, kus toimunud asju mäletatakse kas elu lõpuni või – olgem ausad – need unustatakse juba järgmiseks hommikuks.
#000019